B พุ่ง 7% รับครึ่งปีแรก พลิกมีกำไร 98 ลบ. – หนี้สินรวมลดฮวบ
B พุ่งแรง 7% เก็งกำไรหลังครึ่งปีแรก พลิกมีกำไร 98.29 ลบ. ขณะที่หนี้สินรวมลดฮวบเหลือ 171.83 ล้านบาท สาเหตุจากการจำหน่ายท่าเรือบางปะกงซึ่งมีผลทำให้ภาระผูกพันจากการชำระค่าเช่าอีก 8 ปีข้างหน้าสิ้นสุดลง
18 ส.ค. 2564

ผู้สื่อข่าวรายงานว่าวันนี้ (18 ส.ค.64) ราคาหุ้น บริษัท บี จิสติกส์ จำกัด (มหาชน) หรือ B ณ เวลา 10.22 น. อยู่ที่ระดับ 0.77 บาท บวกไป 0.05 บาท หรือขึ้นไป 6.94% โดยราคาหุ้นสูงสุด 0.81 บาท และราคาหุ้นต่ำสุด 0.75 บาท ด้วยมูลค่าการซื้อขาย 241.35 ล้านบาท

ทั้งนี้ราคาหุ้น B บนกระดานปรับตัวขึ้นสะท้อนจากผลการดำเนินงานไตรมาส 2/2564 และงวด 6 เดือนแรกของปี 2564 พลิกมีกำไรสุทธิ เมื่อเทียบกับงวดเดียวกันของปีก่อนขาดทุนสุทธิ
โดยผลการดำเนินงานไตรมาส 2 สิ้นสุดวันที่ 30 มิถุนายน 2564 บริษัทพลิกมีกำไรสุทธิ 20.10 ล้านบาท จากงวดเดียวกันของปีก่อนขาดทุนสุทธิ 10.57 ล้านบาท ส่วนงวด 6 เดือนแรก บริษัทพลิกมีกำไรสุทธิ 98.29 ล้านบาท จากงวดเดียวกันของปีก่อนขาดทุนสุทธิ 16.71 ล้านบาท ซึ่งมาจากกำไรจากการดำเนินงานและกำไรจากการลงทุนที่บริษัทไปลงทุน
ด้านนางสาวสุทธิรัตน์ กล่าวต่อว่า ภาพรวมฐานะการเงินของบริษัทมีความแข็งแกร่งมากขึ้น พร้อมที่จะขยายธุรกิจให้มีการเติบโตอย่างต่อเนื่องโดยบริษัทมีสินทรัพย์รวม ณ วันที่ 30 มิ.ย. 64 จำนวน 1,144.11 ล้านบาท เพิ่มขึ้น 207 ล้านบาท หรือ 22.14%  ซึ่งเกิดจากการเข้าลงทุนใน บริษัท โซลูชั่นส์ มอเตอร์ส จำกัด 120 ล้านบาท จึงได้รวมสินทรัพย์ดังกล่าวเข้ามาในงบการเงินรวมและหลังจากที่บริษัทได้จำหน่ายท่าเรือบางประกงออกไป ทางบริษัทได้มีการขยายการลงทุนเพิ่มใน บริษัท เดอะ เมกะวัตต์ จำกัด มูลค่า 125 ล้านบาท
ขณะที่บริษัทมีหนี้สินรวม 171.83 ล้านบาท ลดลง 140 ล้านบาท หรือ 44.95% สาเหตุจากการจำหน่ายท่าเรือบางปะกงซึ่งมีผลทำให้ภาระผูกพันจากการชำระค่าเช่าอีก 8 ปีข้างหน้าสิ้นสุดลง
 